# 124. Ady Endre – Brüll Bertának

[Érkávás, 1903. dec. 27.]

Kedves jó Bertuska, szerdán Nagyváradon leszek, mint bűnügyi tanú s az éjjel utazom Budapestre. Levele, a megkésett kis levél, melyről azt hittem, hogy elsikkadt, igen kedves és mulatságos. Kíváncsi vagyok a többi pletykára is. Párisból mit sem kaptam ezidáig sem. Szörnyű álmos vagyok. János-napon voltam csaknem reggelig. Délután Érkávásra kellett mennem s most jöttem haza. Érkáváson meg is írtam már Magához egy rövid levelet, de jeles postánk zárva volt s így tervem, hogy már holnap reggelre levéllel lepjem meg Magát, nem sikerült. Megbocsát ugy-e, hogy hirtelen, röviden s álmosan írok. Nincs lelkem Magát untatni s aztán ugy is fogunk diskurálni. Kezeit csókolja igaz ragaszkodással híve (vasárnap este) Ady.

[Címzés:]
Őnagysága:
Brüll Berta urhölgynek
Nagyvárad.
(Főutcza, Stern-ház)

## 124. Ady Endre – Brüll Bertának

[Érkávás, 1903. dec. 27.]

K: OSZK – Levelestár növn. 1935/86/20 – Hajtott levélpapír borítékkal – 2 f. (r-v) – 114 x 175, 92 x 118 mm – Tintaírás – A megszólítás fölött ismeretlen írással: XII, 29 903 – Pr.: vétel Lantos Adolftól 1935.

Dat.: fpb: Érkávás 903 dec 28 – épb: Nv 903 dec 29 – („Vasárnap”: 27.)

M: RAéL 302. – RAöl 230. – AEvl 95. – AEl I. 134.

A dec. 27. vasárnap volt, a levél kelte tehát biztos. Hogy 30-án szerdán járt Nagyváradon, azt a következő levélből tudjuk, bár a lapok az előző levelekben említett Nagyvárad-városi járásbírósági tárgyalásról, amely párbaj ügyet tárgyalt volna, nem adnak hírt.

János-napon voltam: bizonyára Récsey János földbirtokoshoz volt meghíva névnapra. Az Érmindszentről írt levelekben többször történik utalás a falu úri családjainak társasági életére és Adynak ebben való részvételére. Az apa, Ady Lőrinc „olyan se nem úr, se nem paraszt” gazdaember volt, földjén egy férficseléddel maga dolgozott. Ő maga nem kereste az úri emberek, a falusi intelligencia társaságát, de hovatartozását eldöntötte az, hogy a fiait taníttatta. A fiúk már az úri réteghez tartozónak érezték magukat, s a társaság befogadta őket. Ady együtt kártyázott a falu papjaival (l. a 26., 27. sz. levelet) és a falu földbirtokos családjaihoz is gyakran járt vendégségbe (l. a 102., 103. sz. levelet).

Az Ady-család társadalmi helyzetéről, érmindszenti kapcsolatairól l. EmlAE I. 148–233. A költőnek a Récsey-családdal való kapcsolatáról Récsey Leona emlékezéséből tudunk (EmlAE I. 193–199.). Az asszony évtizedek múltán is emlékezett Adynak egy Párizsból neki, az akkor kilencéves kislánynak írt levelezőlapjára (uo. 193–194.).