# 203. Ady Endre – Brüll Bertának

[Franzensfeste, 1905. máj. 23.?, 25.?]

E havas világból kézcsókját küldi mindannyiuknak

Ady Endre

[Címzés:]
Őnagyságának
Brüll Berta urhölgynek
Nagyvárad
Főutca Stern-ház
Ungarn.

## 203. Ady Endre – Brüll Bertának

[Franzensfeste, 1905. máj. 23.?, 25.?]

K: FSzEK – Budapest Gyűjtemény q 09/6390/6 – Képes levelezőlap (Franzensfeste látképe) – A címoldalon felirat: „Levelező-Lap” magyarul és hat idegen nyelven – 1 f. – 90 x 141 mm – Ceruzaírás, szöveg a lap képes oldalán. – A címzés nem Ady írása (Diósinéé?) – Pr.: vétel Révész Bélától.

Dat.: fpb Fran[zensfeste] 25? 23? [Mai 05] – épb: Nv 905 máj 26. É 7

M: ADok faksz. (a számozatlan levelezőlapok között)

A levelezőlap kelte a fpb bizonytalan olvasata miatt nem határozható meg pontosan. Bustya Endre kronológiája szerint Ady az asszonnyal máj. 23-tól 29-ig üdült a München melletti Starnberg fürdőhelyen, a Würm-tó partján. A kezdő dátumot Bustya vagy a fpb-ből következteti, vagy abból, hogy a BN-ban 1905. máj. 24. és 28. között nincs Ady-írás. A levél nagyváradi épb-je jól olvashatóan máj. 26-ot mutat. A posta akkori gyorsasága lehetővé tette a másnapi érkezést. A nagyított felvételen a fpb-ről inkább 5-ös mint 3-as számjegy olvasható.

Franzensfeste olaszországi helység (olasz neve Fortezza) akkor az Osztrák–Magyar Monarchiához tartozó vasútállomás, a Brenner-hágótól délre, Innsbrucktól kb. 50 km-re. Eddig volt érvényes az újságírói szabadjegy. Ady eddig ment a Párizsból jövő Diósiné elébe. Máskor is utazott ezen a vonalon. Második párizsi útját odamenet megszakítva szintén innen írt öccsének (AL 116.). L. még Bölöni 59.

Diósiné nem azért nem írta alá a lapot, mert ottlétét titokban akarta tartani, hanem mert anyjának és nővérének külön lapot küldött.