# 314. Ady Endre – Ady Lajosnak

[Marseille, 1906. szept. 12.]

Szervusz, édes Lajoskám. Egyelőre, ha írsz, címem Endre de Ady Venezia poste restante. Velencébe érkezem t.i. e hónap vége felé. Addig a tengeren s Olaszországban bolyongok. Egy kissé betegen. Ölel

Bandid

(Marseille)

[Címzés:]
Hongrie
Nagyságos
Ady Lajos
tanár urnak
Zilah.

## 314. Ady Endre – Ady Lajosnak

Marseille, [1906. szept. 12.]

K: MTAKK – K 5/40 – Képeslap, felirat a címoldalon: Carte postale, a képoldalon: Marseille – Les Ascenseurs de N. D. de la Garde – 1 f. – 140 x 88 mm – Tintaírás – Piros ceruzás (téves) dátum Ady Lajos írásával: 08. IX. 9. – Pr.: vétel Ady Lajosnétól 1951.

Dat.: fpb: Marseille 12–9 06 – épb: Zilah 906 sep. 14 (a második számjegy nehezen olvasható) (N?) 11.

M: ALné 82. – AEvl 203. (mindkét helyen Ady Lajos téves dátumával).

Ady Lajos az épb-t rosszul olvasta, az évszám és a nap hibás. Az évszám olvasható 8-asnak is, a napot a 11-es számból következtette ki, levonva belőle a postai út 2 napját. A 11-es azonban nem a napot, hanem a bélyegzés óráját jelzi. A téves évszám nyilvánvalóvá vált később, a szept. 9. azonban tovább élt a Marseille-be érkezés dátumaként (l. Bustya kronológiája 355. és Vitályos 34.). Csak 10-én vagy még inkább 11-én indulhattak Párizsból (l. a 311. és 312. sz. levelezőlapokat). A Marseille-ből írott három lap postabélyegzőjén szept. 12. van. Szept. 13-án szállhattak hajóra, mert 15-én már Genovából írnak, de Monte-Carlóban is megálltak. Hajójuk az Adria Magyar Tengerhajózási Társaság Zrínyi nevű teherhajója volt (AEÖPM VIII. 87.), amelyre Ady szerzett két szabadjegyet Kabos Ede segítségével (l. a 308. sz. levelet).