# 269. Ady Endre – Diósi Ödönnének

[Budapest, 1906. ápr. 28.]

Szombat

Édes, nagyságos asszonyom, kedves Adél,

olyan nyomoruságosan vagyok, nem is élek, hogy akarva is nehezen megy: írnom azoknak, akiket szeretek. Valahogyan szeretném elkészíteni őket arra, hogy nem is vagyok. Az átkozott politika s a magam gyávasága egyelőre még Budapesten tartanak. Itt csak kaosz és undorító lárma. Alig történik valami, amit az ember még tudomásul venni is szívesen volna hajlandó. Amellett sehova se akarok s tudok menni. Se anyámhoz, se Váradra, se Bécsbe, hol most Medve Miklós és Paula élnek és várnak. A könyvemnek még mindig tart a zaja. Ez sem kell. Ezt is utálom. Hallom, hogy itt járt Bródy Sándor. Nem kerestem. Vésziéknél sok hét óta nem voltam. Révész barátomon kívül, aki most pár napig pláne beteg volt, senkivel sem érintkezem. Ha csak véletlenül nem. Bent a szerkesztőségben halotti a levegő. Még az uj férj, Bíró is, szomoru. Egy kicsit fölforgatta a dolgokat egész Magyarországon Bécs. Hallom, hogy Vészi Velencében van a két kisebb leányával. Ugyancsak hallom, hogy Margit esküvője néhány nap mulva lesz. Magam számítom a napokat, mikor megyek már. Egy Kaukázusban élő magyar meginvitált egy-két esztendőre. Élek is én annyit. Az bizonyos, hogy ide vissza nem jövök. Kezeit csókolja igaz szeretettel híve

Ady.

[Címzés:]
Madame
Adéle Diósy
Paris
92 rue de Levis
XVII

## 269. Ady Endre – Diósi Ödönnének

[Budapest, 1906. ápr. 28.]

K: OSZK – növn. 1936/86/10 – Két sűrűn vonalkázott BN levélpapír (l. a 213. sz. jegyzetet) BN borítékkal – 2 f. (l. f.: r–v, 2. f.: r) – 226 x 274, 125 x 145 mm – Tintaírás – Pr.: vétel Lantos Adolftól 1936. – Gépelt másolat: MTAKK K 14/16.

Dat.: fpb: Bp 906 ápr. 29.

M: RAéL 156., 162. (részlet) – AEvl 144–145. – AEl I. 207.

Bécsbe, hol most Medve Miklós és Paula élnek és várnak: Medve a király személye körüli minisztérium tisztviselője volt Bécsben.

Hallom, hogy itt járt Bródy Sándor. Nem kerestem: Öngyilkossági kísérlete óta (l. a 210. sz. levelet) Bródy talán először érkezett a fővárosba.

Vészi Velencében van a két kisebb leányával: Vészi négy lánya közül a két kisebbik: Lenke (később Márkus Andorné) és Edit (később Balkányi Kálmánné).

Margit esküvője néhány nap mulva lesz: Vészi Margit és Molnár Ferenc esküvője 1906. máj. 20-án volt.

Egy Kaukázusban élő magyar meginvitált: Tardy Lajos, a magyar–orosz kapcsolatok kutatója szerint Déchy Mórra gondolhatunk. Déchy (1851–1917) utazó, alpinista, a Kaukázus ismert kutatója, 1884 és 1902 között hét utazást tett a Kaukázusban neves magyar tudósok társaságában. Felesége gazdag bojárnő volt.