# 42. Kossuth Ferenc – Ady Endre tiltakozó rendezőségnek

[Budapest, 1902. jún. 29.]

Akit magyar érzelmeiért sújtanak, azt felemelik. Ily érzelmekért bűnhődni dicsőség.

Kossuth.

## 42. Kossuth Ferenc – Ady Endre tiltakozó rendezőségnek

[Budapest, 1902. jún. 29.]

K: nincs – Távirat

M: N 1902. jún. 29. – Hegedűs: AEnn 220. – AEÖPM III. 346.

A nagyváradi honvéd hadapródiskola tisztavató ünnepségén a Gotterhalte (az osztrák császári himnusz) felhangzásakor Halász Lajos újságíró, akkor a Nagyváradi Friss Újság szerkesztője, nem vette le a kalapját. Emiatt eljárást indítottak ellene, és megfosztották tiszti rangjától. Ady felháborodott hangú vezércikket ír az ügyről (Nem vesszük le a kalapot!… – AEÖPM III. 100., 344–346.), és a függetlenségiek, valamint a szociáldemokraták által rendezett tiltakozó felvonulást ő vezette, beszédet is tartott jún. 28-án. Több ellenzéki politikus is táviratban üdvözölte a fáklyás tüntetést és nagygyűlést, amelyre a rendőrségi engedélyt „Ady Endre és társai” megjelöléssel állították ki. E táviratok szövegét Kossuth Ferencé kivételével nem ismerjük: ezt a függetlenségi párt helyi lapja, a N – mint a párt álláspontját tükrözőt – publikálta. Hegedűs szerint Ady azért nem közölte lapjában, a NN-ban a táviratot, mert Kossuth Ferenc megalkuvó politikája miatt nem akart „nevével kapcsolatban szerepelni, még kevésbé kérkedni” (Hegedűs: AEnn 220.).