# 429. Kiss József – Ady Endrének

Budapest, 1907. nov. 8.

Kedves fiam Ady Endre!

Az hogy a leveled goromba, nem bánt; de hogy szamár, az bosszant. Én mindig nagyon okos embernek tartottalak és mindig nagyon szerettelek bogaraiddal együtt. Én írtam rólad az első kedves sorokat az irodalomban és én dicsértem mindig legjobban, ha szépet produkáltál. Nyilván apró röfögő állatok mindenfélét sugtak be rólam neked. Ugyanazt cselekedték nálam, de engem bajos beugratni. Ha jösz, szívesen látlak; ha nem jösz, egyen meg a fene!

Mindig szerető öreg apád
Kiss József

[Címzés:]
Nagyságos
Ady Endre úrnak
Budapest
Budapesti Napló
Eötvös u. 33.

## 429. Kiss József – Ady Endrének

Budapest, 1907. nov. 8.

K: MTAKK – K 7/136 – Hajtott levélpapír (rajta nyomtatva: Kiss József – A Hét szerkesztője – VIII., Rökk Szilárd-u. 18.) tépett hiányos borítékkal – 2 f. – 1. f.: r – 140 x 170; 98 x 132 mm – Tintaírás – A borítékon kétféle ismeretlen írással: Kiss József – Kiss 1907 – Pr.: vétel Ady Lajosnétól 1951.

M: AL 120. – RAéL 187. – RAöl 147. – AEvl 176. – Komlós Aladár: Ady és A Hét. ItK 1955. 334. – AEl I. 424.

Kiss József Ady nov. 2-i levelére válaszol (l. a 427. sz. levelet). Ady Lajosnak a levélhez fűzött sorai: „Amikor tehát 1907 őszén újra Pesten van, az új elhelyezkedés gondja foglalkoztatja erősen. Többek között gondol A Hét-re is, hol néhány versét kitüntető külsőségek mellett jelentette meg Kiss József. Miért, miért nem, ez a próbálkozás is sikertelen volt. Az okot közelebbről nem tudom.” (AL 119.) (A Csolnak a holt-tengeren c. vers A Hét nov. 17. számának első oldalán jelent meg. Ezen kívül egy verse van még a dec. 22-i számban: Harcos ember szive.) Komlós Aladár cáfolja Révész Béla állítását, aki szerint: „az elöregedett költő, féltékeny is, invitálta lapjához Adyt, és aztán olyan tipográfiai külsőségekkel közölte Ady kéziratait, hogy úgy látszott, a jelentkező Ady Endre verseit csak éppen elfogadta […]” (RAE 94.) Komlós szerint „Ady és A Hét kapcsolatának történetét helyesen úgy rekonstruálhatjuk, hogy az új fórumot kereső Ady jelentkezését Kiss József szívesen fogadta, de a közölt levélből következtetve, Ady valamiért vissza akart lépni, Kiss József idézett levelére azonban megengesztelődve” a névjegyre írt sorokkal válaszolt (l. a 435. sz. levelet). Komlós figyelmét azonban elkerülte Ady nov. 2-i levele, amelyet Scheiber az It 1951. 1. sz. 110–111. oldalán közölt (l. a 427. sz. levelet).

Én írtam rólad az első kedves sorokat az irodalomban: a talányos állítást nem tudjuk bibliográfiai adattal alá támasztani. Kiss József talán arra a szignálatlan, néhány soros kritikára gondol, amelyik A Hét 1899. szept. 17-i számában a Versek kötetről megjelent (AEÖV I–II. 195–196.). Aláírt írása Adyról nincs.

Ha jösz, szívesen látlak: nov. 11-én találkoztak (l. a 431. sz. levelet).