# 297. Ady Endre – Brüll Bertának és özv. Brüll Sámuelnénak

[Párizs, 1906. júl. 20. körül]

Kedves, jó Bertuskám,

maga nagy ellenségem nekem, mint veszem észre ujabban. Becsületszavamra, nincs igaza, ha netán haragszik. Vágytam lemenni Váradra s töméntelen sokszor akartam írni. Dehát az ember és Ady gyarló. Hogy van? Én szeretem Párist és nagyon boldog vagyok momentán. Lehet csak hónapig[!] tart. Csípjen magának ott egy orosz milliomost vagy perzsa herceget. Mulasson jól s ne haragudjék; szeretettel barátja:

Ady Endre

Kedves Nagyságos Asszonyom,

én egy hónap óta ismét párisi vagyok. Sajnálom, hogy minden vágyam mellett sem szaladhattam le előbb, mint elutaztam, Nagyváradra. Páris a régi, szép, kedves és én nagyon szeretem. Bár csak itt maradhatnék egy-két évig. Adéléknál sokat vagyok. Napom nagy részét velük töltöm. Hogy vannak abban a nagyon előkelő fürdőben? Nincs olyan meleg bizonyosan, mint itt. Remélem s biztosra veszem: egészsége már jobb Nagyságos Asszonyomnak. Minden jót kíván s kezeit csókolja

Ady Endre

## 297. Ady Endre – Brüll Bertának és özv. Brüll Sámuelnénak

[Párizs, 1906. júl. 20. körül]

K: OSZK – növn. 1936/86/19 – Körbe foglalt AD (Adél Diósy) monogramos levélpapír – 2 f. – 131 x 184 mm – Tintaírás – Az üres oldalon ismeretlen írással: 1906 – Marienbadba – Pr.: vétel Lantos Adolftól 1936.

M: AEl I. 217.

A keltezés alapja a Brüll Sámuelnénak írott levél következő mondata: én egy hónap óta ismét párisi vagyok.

Páris a régi, szép, kedves és én nagyon szeretem: Két és fél évvel azelőtt 1904 elején Ady, Brüllné és Berta azonos időben tartózkodtak Párizsban. – Beliának a levélhez fűzött jegyzetében ez áll: „A levél Karlsbadba ment.”