# 171. Ady Endre – Ady Lajosnak

[Párizs, 1904. nov. 17.]

Édes Lajoskám, még Nizzában ért a pénz. Hálás köszönet érte. Két nap óta Párisban vagyok. Óh rettenetes itt! Nizzában s a Rivierán 21 fok meleg van, ragyogó, csupa-virágos május. Itt pedig köd és hideg, akár Londonban. Budapestre erősen hívnak két helyre is. Vészihez megyek. Ma írom meg neki, hogy küldjön előleget. Persze haza ilyenformán nem mehetek. Tudatlak majd annakidején. Ölel, csókol Endre.

[Címzés:]
Mr. Lajos d’ Ady
professeur
Zilah
Hongrie

## 171. Ady Endre – Ady Lajosnak

[Párizs, 1904. nov. 17.]

K: PIM – A 232/6/1 – Képes levelezőlap: fekvő nőalak – 1 f. – 138 x 90 mm – Tintaírás. – Ady Lajos írásával: 04. XI. 17. – Pr.: vétel Tóth Anikótól 1977.

Dat.: fpb: P 17 11 04 – épb: Zilah 904 nov 19?

M: ALné 59. – AEvl 113. – AEl I. 158.

A Nizzából Párizsba érkezés napját az előző levél jegyzetében a Négy nap c. cikk alapján 16.-ában állapítottuk meg Vezér Erzsébet véleményével egybehangzóan (AEÖPM V. 357.). Ennek ellentmond Bustya kronológiája, szerinte az utolsó nizzai nap nov. 14. Lehet azonban, hogy az ő adata e levélen alapul.

Két nap óta Párisban vagyok: a két nap nov. 16–17? A kérdés eldönthetetlen.

Possonyi László az Ady Lajosné könyvének ismertetése kapcsán találóan jellemzi ezt a levelet és Ady levélírói szokásait: „Ez az egyike a színesebb leveleknek. De ez is milyen sürgöny-stílus, micsoda szó- és mondatspórolós sietség, a messzire szakadt fiú távoli fagyöngy-szívása, önmagát kiszolgáltató távirati parancsszavai csak a hozzátartozókhoz. A családjából kiszakadt költőnek csak ilyen kevésszavú, jelbeszédes írásai röppennek szülei és testvére felé. Legtöbbjükben csak kéri valami neki terhes apróság elintézését, csak jelzi, utal idegesen róva a sorokat a levelezőlapon, melyet megereszt hazafelé, az elhagyottak felé. Csak sietve, gyorsan, levenni a gondját ennek a terhes kötelességnek is, sürgönystílusban, hisz akik szeretik, úgyis megértik és cselekszenek…” (Vigilia 1942. 9. évf. 41–44.)

Budapestre erősen hívnak két helyre is: a BN-n kívül talán még a PN-hoz hívták.

Tudatlak majd: ez a levél elveszett, azért nem tudta Ady Lajos sem megállapítani a Párizsból Pestre érkezés napját. Ady Lajosné szerint jan. 5-én indul haza (60.), ezt azonban semmi más adat nem erősíti meg.

haza: Érmindszentre.