# 439. Ady Endre – Fenyő Miksának

[Budapest, 1907. nov. vége]

Kedves Fenyő mester,

Osvát ígérete szerint s talán bejelentette Önnek, ezt a hordárt azért <,> küldöm, hogy legalább tíz forinttal térjen vissza hozzám. Egyben már most jelentem önnek, míg szóban és mutatványosan meggyőzhetem, hogy uj kötetem megjelenik két-három <napon?> |:heten:| belül s hogy az ön jóslata (nem fogok jobbat és többet írni) nem vált be. Nagyon szép kötet lesz, meglátja.

A viszontlátásig üdvözli igaz híve

Ady Endre

[Címzés:]
Nagyságos
Dr. Fenyő Miksa [nyomtatva: úrnak]
Gyáriparosok
Gresham-palota.

## 439. Ady Endre – Fenyő Miksának

[Budapest, 1907. nov. vége]

K: PIM – A. 205/43. – Budapesti Napló = Magyar Szó – VI. ker. Eötvös-utca 33. cégfeliratú levélpapír BN borítékban – 1 f. (r) – 230 x 290; 125 x 159 mm – Tintaírás – A borítékon ismeretlen írással: 1907 előtt – Pr.: vétel Tóth Anikótól 1965.

M: Feljegyzések 261. – AEl I. 270.

Az említett kötet a BN szerkesztőségéből annak levélpapírján küldött üzenetben csak a Vér és arany lehet. A pénz feltehetően a Ny első számában megjelent A magyar Pimodán c. esszé első részéért kért előleg volt.

az ön jóslata (nem fogok jobbat és többet írni) nem vált be: Az Új versek-et a megjelenés után néhány nappal először – lelkesen – Fenyő Miksa ismertette. A jóslat nincs ebben az írásban, szóban hangozhatott el a kötet előkészítése idején.