# 80. Ady Endre – Brüll Bertának

[Érmindszent, 1903. okt. 9.]

Édes Bertuska, tudja, itt mindig ólmos az ég, didereg az ember, olyan sárga minden, még nem éreztem ilyen busnak és csunyának az őszt. Bele<f> fogom magam egészen temetni a munkába és a gondolatokba. Őrjítő a lelkem mostani állapota. És Maga, hogy érzi Magát? Jobban, vidámabban? Gyalázatos önzésem azt akarná, hogy Maga is bus legyen. Egy hosszu közömbös levelet most indítottam Párisba. Ez fog legjobban pusztítani engem. Erővel kellett tartanom és óvnom a tollamat. De nem bántom ezekkel a dolgokkal Magát, kire majdnem annyit gondolok, mint Ő reá. Inkább beszámolok. Szerdán éjjel a gyorssal utaztam el. Nyolcz-tíz nap mulva megyek még utóljára Nagyváradra két napra. Szörnyű idegesen érkeztem haza. Szegény anyám megható nyugtalansággal és szeretettel igyekszik fölvidámítani. Én tényleg jó médium akarok lenni. Már még a czigarettázásban is mérsékelem magam. Sokat eszem, sétálok, fürdöm, tornázom és dolgozom. De, de, mintha most szakadt volna reám minden. Írjon, írt-e Adél. Írjon, ha csak lehet. Olyan nagyon gyógyítana ez engem. Írjon mindenről. Én is leszek majd mulatságosabb. Mamájának tiszteletteljes kézcsókom. Magát egész lelkemmel üdvözlöm. Csókolja a kezeit Ady. (Érmindszent Szilágy vm.) Péntek d.u. 3 óra.

## 80. Ady Endre – Brüll Bertának

Érmindszent, [1903. okt. 9.]

K: OSZK – levelestár növn. 1935/86/3 – Hajtott levélpapír (hozzá számozva elcserélt boríték) – 2 f. (1. f. r-v, 2. f. r) – 112 x 175 mm – Tintaírás – Pr.: vétel Lantos Adolftól 1935.

Dat.: tartalmi bizonyítékok alapján

M: AEvl 61. – AEl I. 95. (okt. 9.)

A levelet AEvl (25. sz.) okt. 23-i kelettel közli. A hozzá számozott borítékon valóban 1903. okt. 23-i bélyegző olvasható, de itt is borítékcsere történt (e levél borítékja és az okt. 23-i levél elveszett).

Szövegbeli bizonyítékok is vannak arra, hogy ezt a levelet Ady közvetlenül a Diósiéknak szóló után írta. Ilyen bizonyítékok a gondolat- és szóismétlések a két levélben: „az ólmos szürkeség” – „ólmos az ég”, „nagyon bus október van itt” – „még nem éreztem ilyen busnak és csunyának az őszt”, „8–10 nap mulva két napra … visszatérek Nagyváradra” – „Nyolcz-tíz nap mulva megyek még utóljára Nagyváradra két napra”, „talán leveleimet is mulatságosabbá tenné” – „leszek majd mulatságosabb”. A hangulati hasonlóság is észrevehető a levelekben. Tárgyi azonosság a már említetteken kívül szerdai elutazásának, érmindszenti megérkezésének és az ottani életrendjének megismétlése. A Brüll Bertának szóló levél végére is odaírja a postai címet, ami azt bizonyítja, hogy ez az első levele Diósiné húgának Nagyváradra. Igaz, hogy érthetetlen módon nem említi Diósiék levelezőlapját, s a levél végén „Péntek d.u. 3 óra” áll, holott ezt a levelet később kellett írnia, hiszen a Diósiéknak szólót már útnak „indította Párizsba”. Ezeket azonban a levélben is jelzett nyugtalan, zaklatott lelkiállapot miatti figyelmetlenségnek kell tulajdonítanunk.

Egy hosszu közömbös levelet: l. az előző levelet.

Nyolcz-tíz nap mulva megyek: l. az előző levél jegyzetét.