# 82. Ady Endre – Bíró Lajosnak

[Érmindszent, 1903. okt. 18.]

Édes Jó Lajoskám, küzdd le restségedet s még ma írj nekem egy levelet, hadd tudjam, a mi Nagyváradról engem érdekelhet, mielőtt visszamennék, a mi esetleg csak egy hét múlva lesz. Szóval írj mindjárt, mi van, hogy van s hogy vagy te? Én erősen szorítom magam a dologra s a mi még nehezebb: a falusi életre. Most érzem, hogy az idegeim bizony igen megbomlottak, de viszont érzek már egy kis gyógyulást is. Édes fiam, el ne feledd azonnal küldeni, ha valami a könyvemről megjelenik. Aztán híradásaidat is várom. Én, ha Nagyváradra megyek, ott leszek vagy három napig. Szervusz, édes jó Lajoskám. Üdvözlöm Gézát, Palásthyt, Szűcsöt. Téged szeretettel ölel Ady (Érmindszent) vasárnap este.

## 82. Ady Endre – Bíró Lajosnak

[Érmindszent, 1903. okt. 18.]

K: OSZK – Levelestár növn. 1958/23/32 – A „Nagyváradi Napló” hajtott levélpapírja – 1 f (r) – 153 x 237 mm – Tintaírás – Pr.: Bíró Lajosné ajándéka 1958.

Dat.: tartalma alapján.

M: Lengyel Géza: Ady és Bíró Lajos ismeretlen levelezése. Csillag 1955. 2093. – Lengyel 346. – AEvl 87. – AEl I. 97. (a két utóbbi hiányos közlés).

Belia György az AEvl-ben így sorolja be az időrendbe a levelet: [Érmindszent, 1903. dec. 15. után]. De tüzetesebb vizsgálódás után több egybehangzó bizonyíték alapján arra következtethetünk, hogy az okt. 8. óta szülőfalujában tartózkodó Adynak ez volt az első levele Bíró Lajoshoz.

Barátjától híreket kér és vár Nagyváradról, mielőtt visszalátogatna oda; röviden beszámol falusi életéről, egészségi állapotáról; a levelet „vasárnap este” írja, feltehetően okt. 18-án, mert Brüll Bertának okt. 19-én hétfőn írt levelében is vasárnapi, (okt. 25-i) érkezéséről ír, okt. 31-én pedig (a két dátum közötti napokról egy levél sem maradt fenn) Diósiéknak Pestről ír, ahova Nagyváradról érkezett; végül a levél végén ott találjuk – szokatlanul – faluja nevét, emlékeztetőül Bíró Lajos számára a postai címzéshez. Lengyel is (346.), bár nem határozottan, erre a következtetésre jut: „valószínűleg a legelső Érmindszentről küldött levél, talán még 1903 októberében.”

ha valami a könyvemről megjelenik: a szept. 26-án megjelent Még egyszer c. verseskötetről. A kötet kritikáit l. AEÖV I–II. 219–230.

Géza: Lengyel Géza (1881–1967) újságíró, író, műkritikus. 1902-től 1906-ig a Sz munkatársa Nagyváradon, itt ismerkedett meg Adyval. 1906-ban ő is a BN munkatársa lett, s a lap bukásáig egy szerkesztőségben dolgoztak Adyval és Bíróval. Egyik legfontosabb művében személyes emlékek alapján ismeretlen levelek és más dokumentumok közlésével Ady újságírói tevékenységéről ad részletes képet a nagyváradi évektől a Nyugat indulásáig: Ady a műhelyben.

Palásthy: Palásthy Marcell (1876–1937) újságíró, író. Pályája kezdetén vidéki városokban dolgozott, később Pestre került. Nagyváradon a Szabadság munkatársa volt 1903 márciusától(?) 1904 augusztusáig. 1904 áprilisában Magyar Világ címmel rövid életű folyóiratot indított. Egyenetlen teljesítményű író, kallódó ember. Könnyelmű, bohém természete kelthetett rokonszenvet az akkor hasonló életvitelű Adyban.

Szűcs: l. a 36. sz. levél jegyzetében.