# 38. Ady Endre – Papp Gyulának

[Nagyvárad, 1901. dec. 18.]

Kedves Szent atyám, rövid időn [belül] hazamegyek. Addig is fogadja szívesen e hölgyet s találja meg az eredetijét. Ha megtalálja ……. (nekem ne mondja meg!)

Ady Endre

A kopasz tan-zsiványt üdvözlöm.

[Címzés:]
Főtisztelendő
Papp Gyula g. kath. Plé-
bános úrnak
Érmindszent
u. p. Érkávás (:Szilágy vm.:)

## 38. Ady Endre – Papp Gyulának

[Nagyvárad, 1901. dec. 18.]

K: Szállási Árpád orvostörténész tulajdonában – Képes levelezőlap (kép: meztelen – vagy testhez simuló dresszbe öltözött? nő), magyar és idegen nyelvű felirattal, az idegen nyelvűek áthúzva. – 1 f. – 90 x 140 mm – Tintaírás a lap képes oldalán – Pr.: antikváriumi vétel, az eladó Papp Aurél vagy megbízottja lehetett.

Dat.: fpb: Nv 901 dec 18 – épb: olvashatatlan.

M: Vekerdi László: Látogatás egy Ady-gyűjtőnél. Jelenkor 1977. 11. sz. 1024–1025.

Papp Gyula (1866–1936): Érmindszent görög katolikus papja (l. EmlAE I. 148–171.). Adyt vidám barátság fűzte a nála tizenegy évvel idősebb, fiatalon megözvegyült lelkipásztorhoz. Mindketten tagjai voltak annak a kártyázó, borozgató, anekdotázó társaságnak, amely hol Thurner Mihály r. kat. apát plébánosnál, hol Papp Gyulánál jött össze. Kettőjük barátságára jellemzők azok a pikáns képes levelezőlapok, amelyek szövege kötődve-ugratva utal közös témájukra. A lelkész unokaöccse Papp Aurél így ír róluk: „megmaradt levelezésük […] – sajnos – soha sem szólt más tárgyról, mint »kalandok«-ról és nyomdafestéket nem bíró témákról…” (EmlAE I. 156.). A „levelezésből” (valószínűleg néhány levelezőlap volt), idézeteket másolt ki és adott közre Gagyi László (Igaz Szó 1957. 11. sz. 669.). Öt levelezőlap Magyarországra került, itt vásárolta meg mai tulajdonosuk (l. e kötetben még a 41., 141., 153., 155. sz. leveleket). A pap alakját Ady a Tavaszi mise c. novellájában örökíti meg (AEön 1354.). Róla szól Egy pap és egy eklézsia c. cikke is (Sz 1901. márc. 14.; AEÖPM I.2 463–464.

tan-zsivány Hark István lehetett. A két érmindszenti elemi iskola tanítója Katona Károly és Hark István voltak. Ady az előbbi keze alatt a ref. iskolában az első három osztályt végezte el, majd még két évet járt a r. k. iskolába. Ennek „fiatal, okleveles” tanítója volt Hark. Ady Lőrinc, aki a ref. egyházközség kurátora volt, 1886-ban mindkét fiát a r. k. iskolába íratta be. Erre a botrányos lépésre azért szánta el magát, mert gondos apaként fiai gimnáziumi tanulmányait akarta jobb elemi iskolai képzéssel megkönnyíteni. Hark István Adyt latinra is tanította. Legénykorában az Ady-ház kosztosa volt, Ady Lőrinc akkor kötött vele barátságot (AL 19–20.; EmlAE I. 104., 107., 112.; l. még Bibl. 4001. és 4043. tételt). A bizalmas aposztrofálásból arra lehet következtetni, hogy talán Hark is tagja volt a kártyakompániának.