# 309. Ady Endre – Kabos Edének

[Párizs, 1906. szept. 5.]

Kedves szerkesztő uram,

verseimet most írom, ugyancsak most készül egy kis tárca (majd talán keddre odaér). A versek azonban szombaton nagyon idejében ott lesznek. Ugy veszem észre, hogy két levelem elveszett. Mert a bennük küldött cikkeknek régen közölve kellett volna lenni. Egyik pláne érdekes is volt és sajnálom. Egyébként pedig teljesen megbízhatatlan ez a büdös, francia posta. Egy pár sort nem kapok tőled? legközelebb hosszu levél. Üdvözlet a redakciónak. Ölel hű fiad Ady Endre

[Címzés:]
Nagyságos
Kabos Ede urnak
Budapest, Eötvös u. 33.
Hongrie.

[Feladói cím:]
E. de Ady
3 Rue Casimir-Delavigne.

## 309. Ady Endre – Kabos Edének

[Párizs, 1906. szept. 5.]

K: MTAKK – MS 1243/1 – Postai levelezőlap, felirata: Carte postale – 1 f. – 90 x 142 mm – Tintaírás – Pr.: Kabos Ilonka ajándéka 1972.

Dat.: fpb: Paris XVII. Jouffroy 16 5–9 06 – épb: Bp 906 sep 7.

M: Vezér Erzsébet: Ady ismeretlen levelei Kabos Edéhez és Kabos Ilonához. It 1966. 625. – AEl I. 220–221.

Vezér Erzsébet a közölt levelek bevezetésében megírja, hogy a leveleket Kabos Ilonka őrizte meg, és fotokópiában bocsátotta rendelkezésre. Megállapítja, hogy a megmaradt levelek csak töredéke a teljes levelezésnek. A közlés óta mind Ady, mint Kabos leveleiből előkerült néhány.

verseimet most írom, ugyancsak most készül egy kis tárca: a versek: Álom álom helyett és A rég-halottak pusztáján (BN 1906. szept. 9.); a kis tárca lehet a szept. 8-ára keltezett Levél az arisztokráciáról c. (BN 1906. szept. 11), de lehet a szept. 6-ra keltezett Bethléem abbé indexe c. is (BN 1906. szept. 9.).

két levelem elveszett. Mert a bennük küldött cikkeknek régen közölve kellett volna lenni. Egyik pláne érdekes is volt: Vezér Erzsébet szerint ez A nárciszok városából c. írás. Ady ezt az elveszett írását nevezi meg Bölöninek írt 1907. júniusi levelében, azzal, hogy ennek 1906. szept. 15–30. között kellett volna megjelennie. Ez azonban a levélben említettnél két héttel későbbi időpont. Az eltűnt cikk címe helyesen: A Máriuszok városából. A szövegromlás Bölöni téves olvasatán alapul (Bölöni 130.).