# 118. Ady Endre – Brüll Bertának

[Érmindszent, 1903. dec. 17.]

Kedves Jó Bertuska, ma levelet vártam magától, de a várt levél nem érkezett meg. Mi ennek az oka? Remélem, hogy véletlen. Nem akarnám hinni, hogy mert én bizonyos dolgokról nem akartam nagyon világosan írni [jav. ebből: hinni], maga félreértett. Ugy-e, nem így történt? Ne is történjék. Inkább kerüljük a kényesebb témákat. Tegnap írtam Párisba hosszabb levelet. Meglehetősen szomoruan nézem a világot ujra. Tudja, megint esik-esik, folyton esik az eső. Nem tudok dolgozni sem. Apropos, a versek!.. Azért nem mutattam meg, pedig direkte elvittem, mert egy már megjelent a Jövendőben, egy a Színházban s a harmadik is meg fog jelenni a Jövendőben. A Jövendő legujabb számát látta? Nem ismerte meg a Csókok a Karszton-t? Nagyon gyönge s kértem, hagyják ki alóla a nevemet. És most vajudik egy versem. Nagyon szép lenne, ha megírnám, tehát valószínű, hogy meg se fogom írni. Kérem, édes Bertuska, a jan. 19-iki dátumra vigyázzon s arra meg mindenek felett kérem, hogy legyen a régi pontos, aranyos, kedves levélíró. (csütörtök este) Kezeit csókolja igaz, ragaszkodó barátja – Ady.

[Címzés:]
Őnagyságának,
Brüll Berta urhölgynek
Nagyvárad.
(Főutcza, Stern-ház)

## 118. Ady Endre – Brüll Bertának

[Érmindszent, 1903. dec. 17.]

K: OSZK – Levelestár növn. 1935/86/15 – Hajtott levélpapír borítékkal – 2 f. (1. f.: r-v, 2. f. r) – 112 x 175, 92 x 118 mm – Tintaírás – Pr.: vétel Lantos Adolftól 1935.

Dat.: fpb: Érkávás 903 dec 18 – épb: Nv 903 dec 19.

M: RAéL 298. – RAöl 227. – AEvl 89. – AEl I. 128–129.

Tegnap írtam Párisba: a 15-én írott (116. sz.) levélről van szó. 16-án nem írt levelet. 17-én két levelet írt: Diósiéknak („csütörtök délután 4 óra”-kor) és Bertának („csütörtök este”). Dec. 14-én hétfőn érkezett haza Pestről, 15-én keltezett, 17-én pedig „csütörtök”-kel jelölt levelet írt Párizsba, mindkettőben pesti útjáról számol be. (L. az előző jegyzetet.)

A Jövendő 1903. dec. 6-i, 43. számban a Mi négyen c. verse (az Új versek c. kötetben: A másik kettő), a dec. 13-i 44. számban Csókok a Karszton c. novellája jelent meg, az utóbbi név nélkül. Más verse már nem jelent meg a lapban abban az évben. A Színház c. lapban a dec. 13–20. 5. számban (83.) a Boldog örvény c. verse található. (L. a 120. sz. levél jegyzetét.) Elutazásáig több verse nem látott napvilágot.

vajudik egy versem: talán A fehér csönd c. versről van szó, bár ez csak 1904. márc. 3-án jelent meg a BN-ban (l. Koczkás Sándor jegyzetét: AEÖV II. 506.).