# 432. Ady Endre – Vészi Margitnak

[Budapest, 1907. nov. 11.]

Kedves Margit,

nem jegyeztem föl a címét s lehet, hogy meg se kapja ezt a levelet. Ha azonban megkapná, először is az én ádáz irigységem tudja meg. Hallom, olyan boldog, vidám leveleket ír, hogy még akkor is irigyelni kell magát, ha nem mindig őszinte. És én most százszorosan irigylem. Elképzelheti, hogy – ha holnaputánig is – milyen szomorú nekem a B. Naplónál lenni. Úgy kezelem, ha be-bemegyek oda, magamban magamat mint egy idegent, egy prostituált valakit. De egyenlőre[!] tűrnöm kell mindent s terveken dolgoznom. A verskötetemet szedik s úgy gondolom, decemberben megjelenik. Ez, a Diósiné pesti tartózkodása, mely körülbelül 3–4 hét lesz, egy új helyzetbe jövés s a párisi tartózkodásom biztosítása foglalnak most úgy le, hogy még betegnek lenni is gazdaságosan kerül erőm. Az öreg Kiss Józseffel (nem az én megalázkodásom árán) békültünk, de nem jósolom kéthetesnek a barátságot. Van-e társasága? Szépül-e még szebben s gyarapszik-e Márta? Örüljön, még akkor is, amikor elborul, hogy ott künn van.

Kezeit csókolja tisztelő barátsággal

Ady Endre

Hétfő

Eötvös-u. 26 B

## 432. Ady Endre – Vészi Margitnak

[Budapest, 1907. nov. 11.]

K: elveszett.

M: Lengyel 289. – Irod. Múz. 96. – AEl I. 267.

A dátumot szögletes zárójelbe tettük.

Ady levelében beszámol az utóbbi hetek eseményeiről Vészi Margitnak, aki okt. 20. körül Párizsba utazott. (L. a 425–431. sz. leveleket.)

Márta: Molnár Márta, Vészi Margit kislánya.