# 422. Ady Endre – Diósi Ödönnének

[Budapest, 1907. okt. 16.]

Édes jó Adél,

amikor megérkeztem, azonnal írtam Dodónak. Tőle azonban egyetlen sor se várt itt. Maga már fönn van ugy-e és nincs semmi baj? Én furcsán vagyok legfőbbképen a lap biztos esete miatt. Nagy gondok várnak reám, csak akkorára egy kis egészségem gyűlne. Mától kezdve naponként, talán egy hétig ülök Czigánynak. Csinált ma egy pompás képet, de ő nem volt vele megelégedve s összemázolta. A kötetem dolgában is legalább napi egy-két órát kell szakítnom. Találkoztam futólag Molnár Ödönnel s referáltam magukról. Írjon vagy maga vagy Bertus egy-két sort. Nagyon jól esnék sok bajomban s abban a bizonytalanságban, amikor nem tudom, mikor látom magát. Regina néninek, Bertusnak s Ilonkának, Margitnak kézcsók. Bertus, ha maga nem tud, írjon egy-két sort. Kezeit ezerszer csókolja Ady.

szerda este.

[Címzés:]
Madame
Adéle Diósy
Főutca, Stern Márton-
féle ház, 43. sz.
Nagyvárad.

## 422. Ady Endre – Diósi Ödönnének

[Budapest, 1907. okt. 16.]

K: OSZK – növn. 1936/86/17 – Hajtott levélpapír borítékkal – 2 f.: r–v – 112 x 175; 93 x 116 mm – Tintaírás – A borítékon Révész ceruzaírása: Vér és Arany foglalkozni – Pr.: vétel Lantos Adolftól 1936.

Dat.: fpb: Bp 907 okt 17 – épb: Nagyvárad, 907 okt 17.

M: RAéL 186–187. – RAöl 146–147. – AEvl 172–173. – AEl I. 262.

amikor megérkeztem: Ady 1907. okt. 8. és 13. között Érmindszenten volt. Ezt állapította meg Vezér Erzsébet abból, hogy a két dátum között nem jelent meg cikke a BN-ban (kivétel az okt. 10-i tárcanovella, de ezt előre is megírhatta), és abból, hogy az okt. 16-án megjelent Baj van a paraszttal c. cikkében azt írja: „hogy otthon jártam” (AEÖPM IX. 385.). Az okt. 16-i levélből viszont úgy tűnik, hogy Nagyváradon is járt (l. a 420. sz. levelet). A szept. 21–22-én történt perpatvar és haragtartó napok (l. a 415–418., 420. sz. leveleket és jegyzeteiket) után Érmindszentre menet, vagy inkább onnan jövet először látogatta meg Diósinét.

a lap biztos esete: akkorára már biztossá vált, hogy Vészi átadja a BN-t Pályi Edének.

Mától kezdve naponként, talán egy hétig ülök Czigánynak: a Czigány Dezső által festett Ady-képek azonosítása máig sem sikerült teljesen, sorsuk, utóéletük körül nincs minden tisztázva. Horváth Béla szerint az összemázolt kép (amit ő, tévesen, keletkezési sorrendben a harmadiknak tart), nem semmisült meg, azonos a PIM gyűjteményében lévő olajfestménnyel. Őt azonban megtévesztette a 422. és a 423. sz. levél AEvl-ben talált téves datálásból fakadó rossz sorrendje: a 423. sz. levél az AEvl-be okt 21. kelet helyett okt. 2. kelettel került be. Horváth esszéjében a képek keletkezési sorrendjét és a hozzá fűzött indoklást erre a tévedésre alapozza (Czigány Dezső Ady-képei. Bp., 1977. 53–61.).

Ilonka: A Brüll-család pesti rokona (l. a 431. sz. levelet).

Bertus, ha maga nem tud, írjon egy-két sort: a szeptemberi összecsapást követő haragtartás oldódott (l. a 415–8. sz. leveleket és jegyzeteit), de a „bűnbocsánat” nem volt teljes, levélírásra már – úgy tűnik – nem terjedt ki. A következő levelekben is érződik, hogy az asszony bosszús, ingerült, „szívét megkeményítette”.